Endang gadhah garwa Dr. Reanny Mamahit, SpOG, MM (Direktur RSUD Tangerang) lan peputra kalih cacahipun lan satunggal putri. Putra kapisan namanipun Rinanda Wailan Mamahit, putra kekalih namanipun Awandha Raspati Mamahit, lan putri ingkang paling alit namanipun Rayinda Raumanen Mamahit. Karieripun Endang ing Dhinas Kaséhatan radi dangu. Sasampunipun kuliyah ing FKUI, Endang naté nyambut damel ing Griya Sakit Pertamina Jakarta, nalika taun 1979-1980. Salajengipun nalika taun 1980-1983, Endang tindak dhateng Nusa Tenggara Wétan. Ing wewengkon punika, Endang njabat Kepala Pusat Kaséhatan Masarakat (Puskesmas) ing Waipare Nusa Tenggara Wétan. Lajeng panjenenganipun tugas malih ing Jakarta. Endang pinitados nyambut damel ing Dhinas Kaséhatan Provinsi DKI Jakarta nalika taun 1983-1997. Boten namung ing Indonésia kemawon, karier panjenenganipun ugi saya moncér ing mancanegari. Panjenenganipun njabat dados Penaséhat teknis ing Dhepartemén Panyebaran Penyakit lan Respons ing Geneva, Switserlan, taun 1997-2006.